Боксёр нэхъыфI Мэзыхьэ Резуан
«Спортыр терроризмэмрэ наркоманиемрэ я бийщ» къыхуеджэныгъэм щIэту «Псыгуэнсу» спорт комплексым щекIуэкIащ Къэбэрдей-Балъкъэрымрэ Къэрэшей-Шэрджэсымрэ я боксёр нэхъ лъэщхэм я зэпеуэ. Абы хэтащ цIыху 48-рэ.
Зэхьэзэхуэр къыщызэIуахым абы кърихьэлIахэм фIэхъус псалъэхэмкIэ зыхуагъэзащ КъБР-м спортымкIэ и министр АфIэунэ Аслъэнрэ алыдж-урым бэнэкIэмкIэ Олимп джэгухэм я чемпион Хъущт Аслъэнбэчрэ.
— Жылагъуэм дежкIэ шынагъуэ, цIыху гъащIэ минхэр зыхь терроризмэмрэ наркоманиемрэ япэщIэтыным щIалэгъуалэр жыджэру къызэрыхыхьэнур, а щхъухь бзаджэхэм земыгъэубгъуным хэлъхьэныгъэ зэрыхуащIынур республикэм и унафэщIхэм я фIэщ мэхъу,- къыхигъэщащ министрым.
Дэтхэнэри текIуэныгъэм ерыщу хуэпабгъэу екIуэкIа зэхьэзэхуэм щытекIуахэм ящыщщ ди боксёрхэу Тогузаев Ибрэхьим, Мэзыхьэ Резуан, КIэрэф Тимур, Энеев Кязим, Лэшкэн Хьэлым, Бабаев Зейтун, Жан Мурат, Макитов Хьэсэн, Рахаев Асхьэт, Иссаратов Хьэмзэт, Чочаев Зариф, Черкесов Ислъам, Елеков ДжэбрэIил, Атабиев Ахъмэт, Ажджэрий Темырлан, Акулов Алим, Гадиев Темырлан, Моккаев Магомед, Тохъу Ислъам сымэ.
Зэпеуэм и боксёр нэхъыфIу къалъытащ щхьэлыкъуэдэс Мэзыхьэ Резуан. Зэхьэзэхуэм кIэлъыплъахэм ягу дыхьащ Бозиев Ислъам (Бабугент), Лэшкэн Залым (Псыгуэнсу), Тилов Хъусей (Хьэсэней), Мэремкъул Азрэт (КъШР) сымэ. «ТекIуэныгъэм зэрыхуэпабгъэм папщIэ» саугъэтыр КъШР-м и боксёр Къуэдз Амир хуагъэфэщащ. «Техникэ нэхъыфI» саугъэтыр Черкесов Ислъам (Къэщкъэтау) лъысащ.
УЭРДОКЪУЭ Женя.
Сурэтыр Елъкъэн Артур трихащ.
